
1. DISPOZIŢII GENERALE
Articolul 1. Denumirea Asociaţiei utilizatorilor de apă pentru irigare
Opțiunea I:
Asociaţia Utilizatorilor de Apă pentru Irigații „___________” (în continuare - Asociaţia) este o este o organizaţie necomercială constituită benevol în conformitate cu Legea nr. 171/2010 cu privire la asociaţiile utilizatorilor de apă pentru irigaţii (în continuare - Legea 171/2010) şi îşi are sediul în: 
MD-______, r-nul _________, s. _____________.
Opțiunea II:
Asociaţia Utilizatorilor de Apă pentru Irigații „___________” (în continuare - Asociaţia) este o organizație necomercială constituită în urma reorganizării, prin transformare, a Asociației Obștești „_______________” (IDNO __________), fiind succesoarea întregului patrimoniu, inclusiv a tuturor drepturilor şi obligaţiilor faţă de debitorii şi creditorii acesteia. 
Asociația își desfășoară activitatea în conformitate cu Legea nr. 171/2010 şi îşi are sediul în: 
MD-______, r-nul _________, s. _____________.

Articolul 2. Aria de deservire a Asociaţiei
(1) Aria de deservire a Asociaţiei constă din terenurile agricole situate în limitele acesteia, ce pot fi irigate ori desecate de Sistemul Centralizat de Irigare/Desecare „________” (în continuare – sistem ori SCI). Sistemul primeşte apă pentru irigare din rîul ________ și o evacuează direct în același rîu. 
(2) Aria de deservire include o suprafață de _________ ha de terenuri agricole irigabile și __________ ha de terenuri agricole desecate. Aria de deservire a Asociaţiei este împărţită în sectoare, numărul cărora este reflectat în planul cadastral indicat în anexă la prezentul Statut. 
Articolul 3. Statutul juridic al Asociaţiei
(1) Asociaţia este o organizaţie necomercială constituită benevol de către persoanele fizice şi juridice care utilizează în activitatea lor irigarea și desecarea.
(2) Asociaţia este o entitate juridică, avînd ştampilă proprie care îi poartă numele scris în limba română.  Asociaţia se consideră legal constituită după înregistrarea de stat de către organul de înregistrare împuternicit în acest sens.
(3) Asociaţia nu este responsabilă pentru datoriile membrilor săi. Asociaţia este responsabilă pentru datoriile proprii, prin activele proprii.
(4) Activitatea Asociaţiei nu este limitată în timp.
(5) Asociaţia este nonprofit, apolitică, de utilitate publică. Asociaţia va folosi întregul venit de la activitatea sa în scopurile prevăzute de Statut. Asociaţia nu va susţine vreun partid politic, bloc electoral sau candidat la vreo funcţie în cadrul autorităţilor publice şi nu va folosi vreo parte din venit sau proprietate pentru finanţarea acestora.
(6) Asociaţia dispune de patrimoniu distinct, necesar pentru asigurarea activităţii prevăzute de Statut, şi poartă răspundere pentru obligaţiunile sale cu acest patrimoniu.
Articolul 4. Independenţa Asociaţiei
Asociaţia îşi desfăşoară activitatea în mod liber. Imixtiunea autorităţilor publice sau a persoanelor cu funcţii de răspundere în activitatea Asociaţiei este interzisă, cu excepţia cazurilor prevăzute expres în actele legislative.
2. SCOPUL ŞI SARCINILE ASOCIAŢIEI
Articolul 5. Scopul şi sarcinile Asociaţiei
(1) Asociaţia se constituie în scopul administrării, exploatării şi întreţinerii, în interes public şi în interesul membrilor săi, a sistemului, care s-a aflat la baza formării ei.
(2) Sarcinile Asociaţiei sunt:
a) administrarea şi exploatarea sistemului din cadrul ariei sale de deservire şi distribuirea apei pentru irigare către membrii Asociaţiei.
b) întreţinerea, reabilitarea şi îmbunătăţirea sistemului din cadrul ariei de deservire şi executarea lucrărilor de construcţie şi reconstrucţie, după necesitate.
c) extragerea apei direct dintr-un rîu sau bazin de acumulare, în conformitate cu legislaţia în domeniul apelor, pentru a o distribui în cadrul ariei de deservire;
d) stabilirea limitelor privind consumul de apă pentru irigaţii şi colectarea plăţilor pentru irigare.
e) instruirea membrilor Asociaţiei privind tehnicile de irigare, aspectele agriculturii irigabile, metodele de economisire a apei şi noile tehnologii.
(3) Asociaţia poate distribui apă pentru irigaţii şi în alte scopuri, pentru a fi folosită în conformitate cu prevederile Legii apelor nr. 272/2011, în limitele disponibilităţii şi pe bază de contract, persoanelor care deţin în proprietate sau folosinţă terenuri în cadrul ariei de deservire şi care nu sînt membri ai Asociaţiei.
(4) Dacă la finalizarea sezonului de irigare volumul apei din sistemul de irigare urmează a fi evacuat pentru a preveni deteriorarea sistemului în perioada anului cu temperaturi sub zero grade, atunci acest volum de apă poate fi evacuat în bazinele de apă (iaz, lac, bazin de acumulare), cu titlu oneros sau gratuit, cu permisiunea scrisă a deţinătorului bazinului de apă.
Articolul 6. Domeniile de activitate ale Asociaţiei
În vederea îndeplinirii atribuţiilor sale, Asociaţia poate:
a) obţine şi, după necesitate, reînnoi autorizaţia de utilizare a apei conform legislaţiei în vigoare.
b) pregăti planurile de funcţionare şi întreţinere a sistemului în vederea livrării apei.
c) monitoriza punerea în aplicare a planurilor respective.
d) planifica şi pune în aplicare planul de reabilitare şi modernizare a sistemului în aria de deservire, în scopul eficientizării şi reducerii pierderilor de apă.
e) planifica, instala, opera şi întreţine dispozitivele de măsurare a apei pentru irigare, în scopul de a evalua distribuţia apei la diferiţi utilizatori şi pentru a garanta funcţionarea corespunzătoare a sistemului.
f) introduce un program de furnizare a apei către utilizatori pentru o distribuţie echitabilă a apei proporţională cu suprafaţa şi culturile plantate.
g) soluţiona litigiile dintre utilizatorii apei pentru irigare pe baza principiilor de înţelegere reciprocă şi cooperare.
h) colecta plăţi pentru a acoperi toate cheltuielile Asociaţiei.
i) preveni cazurile de încălcare a legislaţiei acvatice şi funciare de către membrii Asociaţiei şi, de asemenea, utilizatorii de terenuri care nu sunt membri şi de a cere lichidarea acestor încălcări şi recuperarea daunelor.
j) utiliza proprietatea Asociaţiei, în conformitate cu legislaţia în vigoare a Republicii Moldova.
k) educa şi antrena agricultorii în utilizare economică şi eficientă a apei disponibile şi cu privire la tehnicile de aplicare a irigării. De asemenea, Asociaţia oferă servicii de organizare a diverselor activităţi şi evenimente de instruire şi dezvoltare a capacităţilor membrilor asociaţiei.
l) gestiona conturile Asociaţiei şi efectua auditul anual.
m) pregăti rapoarte anuale.
n) întreprinde alte activităţi legale necesare pentru îndeplinirea atribuţiilor sale principale.
Articolul 7. Principiile activităţii Asociaţiei
În vederea realizării scopurilor şi sarcinilor sale, Asociaţia se va ghida de următoarele principii:
a) principiul nediscriminării - nu va admite nici un fel de discriminare a membrilor săi sau a categoriilor de membri, inclusiv pe criterii de gen, religie sau etnie.
b) principiul transparenţei şi participării - va activa în mod transparent şi va promova participarea membrilor săi prin intermediul organelor sale de conducere.
c) principiul imparţialităţii şi echităţii - va asigura imparţialitatea şi echitatea în procesul luării deciziilor, în alocarea şi utilizarea resurselor, inclusiv a celor de apă, în funcţie de necesităţile membrilor săi.
d) principiul utilizării raţionale a resurselor - va asigura utilizarea raţională a resurselor pentru a preveni pierderile de apă,  irigarea în exces, eroziunea, salinizarea, poluarea şi pentru a proteja mediul înconjurător.
e) principiul recuperării depline a costurilor - va fixa plăţi şi tarife care să-i asigure resursele adecvate îndeplinirii tuturor obligaţiunilor financiare şi va întreprinde orice efort rezonabil pentru a asigura colectarea acestor plăţi şi tarife.
3. CALITATE DE MEMBRU AL ASOCIAŢIEI
Articolul 8. Calitatea de membru al Asociaţiei şi aderarea la Asociaţie
(1) Orice persoana fizică sau juridică care este proprietara unui teren din cadrul ariei de deservire a Asociaţiei sau care deţine dreptul de arenda sau alt drept de folosinţa asupra unui teren situat în cadrul ariei de deservire are dreptul de a deveni membru al Asociaţiei.
(2) Persoana fizică sau juridică care dispune de dreptul de arendă sau alt drept de folosinţă asupra unui teren din cadrul ariei de deservire a unei Asociaţii poate deveni membru al Asociaţiei doar pe baza consimţământului scris al proprietarului terenului sau ca urmare a prezentării contractului de arendă sau a altui contract de transmitere în folosinţă ce conţine prevederi permisive în acest sens.
(3) O persoană care a fost exclusă din Asociaţie nu va putea să adere din nou la Asociaţie pe parcursul a trei ani de la data excluderii sale din membrii Asociației.
(4) Aderarea la Asociaţie se face pe baza unei cereri scrise, adresate Consiliului de administrare.
(5) Consiliul de administrare va accepta cererea de aderare la Asociaţie, cu excepţia următoarelor cazuri:
a) dreptul solicitantului de a deveni membru al Asociaţiei nu poate fi realizat până la finele sezonului de irigare (martie-octombrie). În acest caz, solicitantul va fi informat despre ziua admiterii.
b) solicitantul a fost exclus din Asociaţie pe parcursul ultimilor 3 ani;
c) persoana nu declară întreaga suprafaţă de terenuri deţinută în proprietate sau în folosinţă în aria de deservire şi/sau refuză să achite cotizaţia de aderare;
d) caracteristicile tehnice ale sistemului de irigare nu permit extinderea acestuia şi asigurarea persoanei cu volumul de apă solicitat. 
(6) Restricţia menţionată la alin. (5), lit. b) nu se aplică în cazul succesorului unei persoane fizice decedate sau al noului proprietar ori utilizator al terenului, decât cu condiţia că acesta îşi asumă responsabilitatea şi achită obligaţiile financiare pe care predecesorul său le avea faţă de Asociaţie.
(7) În cazul în care Consiliul de administrare va decide admiterea cererii solicitantului în vederea atribuirii calităţii de membru al AUAI, aceasta va fi condiţionată de plata unei cotizaţii de aderare, cuantumul căreia va fi stabilit de Adunarea generală pentru anul în curs. Persoana fizică sau juridică obţine calitatea de membru doar după achitarea cotizaţiei de aderare în proporţie de 100%.
Articolul 9. Încetarea calităţii de membru
(1) Membrul Asociaţiei care încetează să deţină un teren în cadrul ariei de deservire sau care își pierde dreptul legal de a utiliza un astfel de teren, sau încetează să mai fie eligibil pentru calitatea de membru în conformitate cu art. 8 alin. (1), trebuie să se retragă din Asociaţie şi să notifice în scris Consiliul de administrare, în termen de 15 zile calendaristice. 
(2) În cazul în care persoana nu notifică în scris Consiliul de administrare în termen de o lună de la apariţia împrejurărilor descrise în alineatul (1), încetarea calităţii de membru este constatată de Consiliul de Administrare din oficiu. Încetarea calităţii de membru al Asociaţiei se face în baza deciziei Consiliului de administrare, prin radierea numelui sau denumirii acestuia din registrul membrilor Asociaţiei.
(3) Un membru poate fi exclus din Asociaţie prin decizia Adunării generale, la propunerea Consiliului de administrare, în cazul:
a) nerespectării în mod sistematic (de două şi mai multe ori) a prevederilor statutului şi ale regulamentelor interne ale Asociaţiei sau a normelor tehnice aplicabile;
b) refuzului de a achita plăţile şi obligaţiile financiare datorate Asociaţiei;
c) refuzului nejustificat de a achita costurile de reparaţie a echipamentului sau infrastructurii defectate în urma unei acţiuni sau inacţiuni intenţionate sau săvârșite din neglijenţă;
d) utilizării ilegale a apei sau refuzului repetat de a se conforma orarului de distribuire a apei;
e) nedeclarării sau descoperii falsului, de către Asociaţie, în declararea terenurilor deţinute în aria sistemului.
(4) Decizia adunării generale de a exclude un membru din Asociaţie poate fi contestată în instanţa de judecată în termen de 3 luni de la adoptarea acesteia.
(5) Dacă Asociaţia a suportat cheltuieli specifice ce ţin de proiectarea, construcţia, reconstrucţia (inclusiv extinderea, modernizarea, reabilitarea etc.), exploatarea sau întreţinerea Sistemului, persoana care se retragere (exclude) din rîndul membrilor Asociaţiei trebuie să achite Asociaţiei  sumă echivalentă cheltuielilor specifice suportate la data retragerii (excluderii) sau să prezinte acordul autentificat notarial de preluare a cheltuielilor respective de către noul proprietar al acestor terenuri.  
4. DREPTURILE ŞI OBLIGAŢIILE MEMBRILOR ASOCIAŢIEI
Articolul 10. Drepturile membrilor
(1) Membrii Asociaţiei au dreptul:
a) să recepţioneze o parte justă din apă pentru irigaţii distribuită de Asociaţie;
b) să beneficieze de serviciile prestate de sau prin Asociaţie;
c) să candideze pentru organele Asociaţiei, cu condiţia că au fost achitate toate plăţile necesare ce ţin de activitatea ei;
d) să propună subiecte de discuţie pentru agenda adunării generale;
e) să desemneze şi voteze candidaţi pentru organele Asociaţiei;
f) să primească compensaţii, în cazul în care au fost aduse daune culturilor agricole sau terenurilor ca rezultat al neglijenţei personalului angajat de Asociaţie sau în urma activităţii defectuoase de exploatare şi întreţinere realizată de Asociaţie pe terenurile lor;
g) să inspecteze, în orele de lucru, registrele şi documentele contabile ale Asociaţiei, să solicite şi obţină detalii referitoare la evidenţa contabilă, la planurile de exploatare şi întreţinere a sistemului.
(2) Membrii Asociaţiei care consideră că Asociaţia îi încalcă drepturile poate să ceară protecţia acestora în instanţele judecătoreşti, în conformitate cu legislaţia Republicii Moldova.
Articolul 11. Obligaţiile membrilor
Membrii Asociaţiei au următoarele obligaţii:
a) să respecte prevederile statutului şi regulamentele interne aprobate de Adunarea generală;
b) să achite în termen cotizaţiile, plăţile şi alte obligaţiile financiare în conformitate cu legea, statutul şi reglementările aprobate de Adunarea generală;
c) să se conformeze cu orarul de irigare şi de consum al apei pentru irigaţii;
d) să acopere costurile de reparaţie a echipamentului sau infrastructurii defectate în urma unei acţiuni sau inacţiuni intenţionate sau săvârşite din neglijenţă;
e) să prezinte Asociaţiei şi să actualizeze anual, în scris, cel târziu către data de 1 februarie, date relevante privind terenurile deţinute în aria de deservire a sistemului, precum şi să declare intenţiile de consum al apei pentru irigaţii în sezonul de irigare respectiv;
f) să permită accesul angajaţilor sau reprezentanţilor Asociaţiei pe terenurile lor cu maşini şi echipamente pentru executarea lucrărilor de exploatare şi întreţinere a Sistemului;
g) să respecte regulile tehnice şi alte reglementări aplicabile ce ţin de reconstrucţia, exploatarea şi întreţinerea sistemului;
h) la retragerea ori excluderea din membrii Asociaţiei, să achite, în termen de 30 de zile calendaristice, partea echivalentă de cheltuieli specifice suportate de Asociaţie în legătură cu proiectarea, construcţia, reconstrucţia (inclusiv extinderea, modernizarea, reabilitarea etc.), exploatarea şi întreţinerea sistemului.
Articolul 12. Sancţiuni
(3) În cazul în care membrul Asociaţiei nu va achita cotizaţiile anuale până la data limită stabilită la art. 29 alin. (1) din prezentul Statut, iar în cazul plăţilor pentru livrarea apei, până la data prevăzută în contract, acestuia poate să i pot aplica sancţiuni pecuniare la suma plăţilor datorate. Cuantumul sancţiunilor pecuniare este stabilit de către Adunarea generală.
(4) Adunarea generală, la propunerea Consiliului de administrare, poate impune sancţiuni pecuniare faţă de membrii care încalcă graficul de livrare a apei sau încalcă orice altă prevedere a prezentului Statut sau orice regulament intern aprobat. 
(5) În cazul în care un membru încalcă prevederile prezentului Statut sau ale reglementărilor interne aprobate, Directorul executiv informează, iar Consiliul de administraţie poate dispune suspendarea livrării de apă către acel membru.
5. ORGANELE ASOCIAŢIEI
Articolul 13. Organele Asociaţiei
(1) Organele Asociaţiei sunt:
a) Adunarea generală;
b) Consiliul de administrare;
c) Comisia de cenzori.
(2) Adunarea generală poate crea Comisia de soluţionare a litigiilor, precum şi alte comisii şi organe considerate necesare pentru activitatea sa. 
Articolul 14. Competenţele exclusive ale Adunării Generale
(1) Adunarea generală este organul suprem de conducere al Asociaţiei.
(2) De competenţa exclusivă a adunării generale ţin:
a) definirea direcţiilor principale de activitate a Asociaţiei;
b) modificarea statutului;
c) modificarea limitelor ariei de deservire;
d) alegerea şi revocarea membrilor Consiliului de administrare, ai Comisiei de cenzori şi ai Comisiei de soluţionare a litigiilor;
e) fixarea cuantumului plăţilor şi obligaţiilor financiare ce urmează să fie achitate de membri şi non-membri, inclusiv la nivelului sancţiunilor pecuniare;
f) aprobarea dărilor de seamă financiare anuale, a rapoartelor cu privire la venituri şi cheltuieli, a bilanţului şi a raportului anual al Consiliului de administrare.
g) aprobarea bugetului şi planului financiar anual, a planului de exploatare şi întreţinere a sistemului.
h) aprobarea vânzării, achiziţionării, transmiterii în folosinţă pe un termen determinat, gajării sau ipotecării oricărui teren sau obiect de infrastructură aflat în proprietatea Asociaţiei, aprobarea emiterii de obligaţiuni sau a altor instrumente financiare, aprobarea contractării de împrumuturi, credite sau a altor angajamente financiare de către Asociaţie ori stabilirea unor limite pentru acestea, în funcţie de interesele Asociaţiei.
h1)    aprobarea primirii în folosinţă pe un termen determinat a oricărui teren sau alt bun, inclusiv obiect de infrastructură, ce nu constituie proprietate a Asociaţiei.
i) aprobarea planurilor strategice de dezvoltare, de investiţii ale Asociaţiei, inclusiv a investiţiilor pentru extinderea şi reabilitarea sistemului.
j) adoptarea şi modificarea organigramei şi a regulamentelor interne ale Asociaţiei.
k) adoptarea hotărârilor privind reorganizarea sau lichidarea Asociaţiei.
(3) Chestiunile prevăzute la alin. (2) nu pot fi transmise spre examinare altor organe ale Asociaţiei. 
Articolul 15. Reprezentanții  de sector
(1) La lucrările Adunării generale membrii Asociaţiei participă, de regulă, nemijlocit. În cazul în care Asociaţia are peste 50 de membri, pentru participare la Adunările generale membrii fiecărui sector aleg reprezentanţi de sector. 
(2) Fiecare sector poate fi reprezentat de unul sau mai mulţi reprezentanţi, dar nici un sector nu poate avea mai mult de cinci reprezentanţi. În cazul în care în sector terenurile agricole sunt deţinute de cinci şi mai puţin membri, aceștia pot participa în adunare nemijlocit.  
(3) Alegerea∕revocarea∕înlocuirea reprezentanţilor de sector are loc la întrunirile de sector prin votul deschis al membrilor prezenţi.
(4) Fiecare reprezentant de sector va exercita în adunarea generală un număr de voturi proporţional numărului total de membri (voturi) şi numărului de reprezentaţi aleşi în sector (fără fracționare). În cazul în care voturile nu pot fi distribuite între reprezentanţi în mod egal, membrii de sector vor atribui votul întreg unuia din reprezentanții aleşi. 
(5) Numele∕denumirea reprezentanţilor de sector, numărul de voturi exercitate, durata mandatului se fixează într-un proces-verbal care se prezintă Consiliului de administrare şi se trece în registrul membrilor Asociaţiei.
(6) Revocarea∕înlocuirea reprezentanţilor de sector se face prin vot deschis, în cadrul întrunirilor de sector.
(7) Mandatul fiecărui reprezentant de sector nu va depăşi 4 ani şi poate fi reînnoit o singură dată, cu excepţia cazurilor în care numărul membrilor în sector nu permite rotaţia acestora.
Articolul 16. [bookmark: _Toc11039867][bookmark: _Toc290024319]Consultarea membrilor de către reprezentanţii de sector 
(1) În termen de 5 zile din data când întrebările de pe ordinea de zi a Adunării generale şi lista membrilor din sector le-au fost aduse la cunoștința de către Consiliul de Administrare, reprezentanţii de sector vor organiza întruniri cu membrii Asociaţiei din sectorul pe care îl reprezintă şi vor pune în discuții chestiunile respective. De asemenea, la aceste întruniri, pot fi examinate şi alte probleme, neincluse în ordinea de zi. În acest caz, reprezentantul de sector va transmite Consiliului de Administrare esența acestor probleme pentru a fi incluse în ordinea de zi a Adunării generale.
(2) Deciziile asupra problemelor incluse pe ordinea de zi se iau cu votul deschis al membrilor. Deciziile vor fi trecute în procesul-verbal al întrunirii membrilor Asociației din sectorul respectiv şi sunt obligatorii pentru reprezentantul de sector.
(3) La Adunarea generală reprezentanţii de sector vor pune în discuţie problemele abordate de către membrii din sectorul pe care îl reprezintă, urmând ca decizia luată la Adunarea Generală sa fie comunicată membrilor Asociației din sectorul respectiv în termen de cel mult 30 zile calendaristice de la data desfăşurării Adunării Generale.
Articolul 17. Convocarea adunării generale
(1) Adunarea generală a membrilor Asociaţiei se întruneşte în şedinţe ordinare şi extraordinare.
(2) Adunarea generală se convoacă în şedinţă ordinară cel puţin o dată pe an. Adunarea generală anuală se convoacă prin decizia Consiliului de administrare la cel mult 50 de zile de la expirarea anului financiar. Despre decizia de convocare a Adunării generale, proiectul ordinii zi şi materialele aferente, precum şi despre modul de familiarizare cu acestea, Preşedintele Consiliul de administrare avizează membrii ori reprezentanții de sector. 
(3) În decurs de cel mult 10 zile calendaristice după data petrecerii întrunirilor de sector ori de termenul dat membrilor pentru familiarizarea cu proiectul ordinii zi şi materialele aferente, Consiliul de administrare se convoacă în şedinţă pentru a examina propunerile parvenite de la membri ori din sectoare, aprobă proiectul final al ordinii de zi a Adunării generale, verifică prezenţa materialelor aferente ordinii de zi, întocmește lista participanţilor, stabilește data, ora, locul petrecerii adunării generale, precum şi determină modul de informare cu privire la petrecerea Adunării generale.
(4) Consiliul de administrare poate convoca şedinţe extraordinare ale Adunării Generale:
a) din proprie iniţiativă;
b) la cererea Comisiei de Cenzori; sau,
c) la cererea scrisă a membrilor Asociaţiei care deţin cel puţin 20% din numărul total de voturi.
(5) În cazul în care Consiliul de administrare nu convoacă şedinţa Adunării generale extraordinare, în conformitate cu dispoziţiile din alin. (7), aceasta va fi convocată de către Comisia de cenzori, de către membrii Asociaţiei menţionaţi în alin. (7) lit. c) sau de către Unitatea de Monitorizare şi Supraveghere.
(6) Preşedintele Asociaţiei, cu cel puţin 15 zile înainte de adunarea generală extraordinară, înştiinţează despre aceasta fiecare membru/reprezentant de sector al Asociaţiei, inclusiv prin intermediul panourilor informative ale primăriilor, şi/sau publică avizul respectiv în Ziarul raional. 
(7) Ordinea de zi a adunării generale extraordinare este elaborată de Consiliul de administrare, luând în considerare propunerile subiecţilor la cererea căror Adunarea generala extraordinara este convocată.
(8) Avizul privind convocarea Adunării generale trebuie să conţină:
a) locul, data, ora, şi ordinea de zi a adunării;
b) locul, termenele şi orele de familiarizare a membrilor Asociaţiei cu materialele pentru ordinea de zi a Adunării Generale.
(9) Adunarea generală are cvorum dacă la ea au fost înregistraţi şi participă membri ori reprezentanți de sector, care deţin mai mult de 60 % din totalul voturilor atribuite membrilor Asociaţiei în conformitate cu alin. (10). 
(10) Fiecare membru al Asociaţiei va avea un singur vot. 
Opțiunea II:
Fiecare membru al Asociaţiei va avea un număr de voturi proporțional cu dimensiunea terenului deținut în cadrul ariei de deservire, după principiul: ____ ar sau ha = 1 vot.
Opțiunea III:
Fiecare membru al Asociaţiei va avea un număr de voturi proporțional cu volumul plăților achitate în asociație în cursul anului precedent, după principiul: ____ lei = 1 vot. Cu titlu de excepție, în primul an de activitate, dar nu mai târziu de termenul stabilit de adunarea generală pentru achitarea primei cotizații de membru, fiecare membru va avea un singur vor. 
(11) Şedinţele Adunării generale sunt prezidate de către preşedintele Consiliului de administrare sau în lipsa acestuia de către vicepreşedintele Consiliului de administrare.
(12) Anterior deschiderii Adunării generale, persoana desemnată de către Consiliul de administrare, efectuează înregistrarea membrilor (reprezentanților de sector), după caz, și a invitaților, participanţi la adunare, contra semnătură. După înregistrare, listă se semnează de persoana responsabilă de înregistrare și de președintele Adunării generale, după care se transmite secretarului adunării pentru a fi anexată la proces-verbal.
(13) Ţinerea Adunării generale include:
a) anunţarea cvorumului şi a ordinii de zi;
b) alegerea secretarului adunării;
c) dezbaterea chestiunilor de pe ordinea de zi a adunării;
d) votarea pe marginea chestiunilor de pe ordinea de zi a adunării;
e) anunţarea rezultatelor votării la adunare şi a hotărârilor adoptate. 
(14) Hotărârile Adunării generale se adoptă prin votul majorităţii simple a voturilor prezente/reprezentate (50%+1), exceptând chestiunile de modificare a Statutului şi de reorganizare ori dizolvare a Asociaţiei, hotărâri, care se adoptă prin votul a cel puțin 2/3 din numărul total al voturilor prezente (reprezentate) în Adunarea generală.
(15) Membrul Asociaţiei nu participă la vot în cazul în care adunarea generală adoptă hotărâri privind:
a) revocarea lui din funcţia eligibilă în Asociaţie;
b) tragerea lui la răspundere faţă de Asociaţie;
c) încheierea unui contract, dacă el este persoană interesată;
d) excluderea lui din Asociaţie.
(16) Preşedintele Asociaţiei, membrii Consiliului de administrare şi membrii comisiei de cenzori nu participă la vot în cazul în care Adunarea generală adoptă hotărîri privind evaluarea activităţii organului în care aceştia activează.
(17) Procesul-verbal al Adunării generale se întocmeşte în timpul desfăşurării adunării şi se tehnoredactează în cel mult 7 zile de la încheierea acesteia, în cel puţin două exemplare. Procesul-verbal este semnat de secretarul şi contrasemnat de Preşedintele Adunării generale.
(18) Procesul-verbal al Adunării generale va cuprinde:
a) denumirea şi informaţia privind sediul Asociaţiei;
b) locul, data şi ora ținerii Adunării generale;
c) numărul membrilor Asociaţiei (reprezentanților de sector) care au dreptul sa participe la adunare şi a celor care au participat la ea;  
d) invitații prezenţi la Adunarea generală;
e) menţiunea privind faptul că adunarea este (nu este) deliberativă;
f) numele şi prenumele Preşedintelui şi a secretarului Adunării generale, precum şi a membrilor comisiei de numărare a voturilor;
g) ordinea de zi;
h) chestiunile examinate, numele şi prenumele raportorilor, participanților în dezbateri, precum și tezele principale ale discursurilor și propunerilor formulate;
i) rezultatele votării şi hotărârile adoptate pe marginea chestiunilor din ordinea de zi, etc.
(19) La procesul-verbal al Adunării generale se anexează:
a) decizia Consiliului de administrare privind convocarea adunării ori cererea corespunzătoare a comisiei de cenzori sau a unui grup de membri care deţin cel puţin 20 la suta din numărul total de voturi în cadrul Asociaţiei;
b) lista membrilor Asociaţiei care au participat la adunare;
c) materialele aferente ordinii de zi a adunării;
d) textele declaraţiilor, propunerilor şi opiniilor separate ale membrilor Asociaţiei, la cererea acestora;
e) alte documente prevăzute de statutul Asociaţiei sau de adunarea generală.
(20) Procesele-verbale al Adunării generale și anexele la ele se trec în Registrul proceselor-verbale ale Adunării generale şi ale Consiliului de administrare și se păstrează la sediul Asociației.
(21) Orice observaţie referitoare la procesul-verbal se examinează la cea mai apropiată Adunare generală. Toate modificările şi completările operate în procesul-verbal al Adunării generale sânt valabile dacă ele au urmat procedura de vot descrisă la alin. (14) şi dacă sânt semnate de  secretarul şi contrasemnate de preşedintele adunării.
Articolul 18. Consiliului de administrare și competenţele acestuia
(1) Consiliul de administrare este organul responsabil în faţa Adunării generale pentru funcţionarea şi gestionarea Asociaţiei în perioadele dintre Adunările generale. 
(2) Consiliul de administrare al Asociaţiei:
a) asigură implementarea hotărârilor adunării generale, bugetului şi planului de activitate ale Asociaţiei;
b) monitorizează performanţele Asociaţiei, asigură respectarea procedurilor în activitatea Asociaţiei, conform prevederilor statutare;
c) aprobă încheierea contractelor, în conformitate cu bugetul şi planul de activitate aprobat;
d) aprobă mărimea vărsămintelor în Fondul de Rezervă (la finele fiecărui an financiar ori mai des), precum și utilizarea mijloacelor acestui fond, în cazuri de urgență ori în conformitate cu planul de activitate și bugetul Asociației;
e) stabilește limitele și autorizează Directorul executiv al Asociației să semneze contracte uzuale, în conformitate cu bugetul și planul de activitate;
f) alege preşedintele și vicepreședintele Consiliului de administrare din rândul membrilor săi;
g) asigură întocmirea ordinii de zi a adunării generale şi convocarea acesteia;
h) elaborează proiectul de buget, planul de activitate, raportul anual, regulamentele interne şi alte documente ce urmează a fi aprobate de adunarea generală;
i) întocmește și prezintă Adunării generale spre aprobare dări de seamă financiare anuale, rapoarte cu privire la venituri şi cheltuieli, bilanţul şi raportul anual al Consiliului de administrare;
j) examinează și prezintă Adunării generale spre aprobare propuneri de modificare a limitelor ariei de deservire;
k) examinează și prezintă Adunării generale spre aprobare propuneri cu privire la modificarea şi completarea Statutului Asociației, reorganizarea sau lichidarea ei; 
l) organizează și petrece concursurile de selectare a candidaturii Directorului executiv și a Contabilului-șef al Asociației;
m) numește și eliberează din funcție Directorul executiv și Contabilul-șef al Asociației în conformitate cu legislația muncii;
n) examinează și prezintă Adunării generale spre aprobare propuneri privind structura și componenţa numerică a organului executiv al Asociației, fondul sau normativele de retribuire a muncii angajaţilor;
o) examinează și decide asupra cererilor de aderare la asociație a noilor membri, conform prevederilor legale și/sau statutare;
p) constată din oficiu încetarea calităţii de membru al Asociației ori prezintă Adunării generale spre aprobare propuneri de excludere a membrilor din Asociație în temeiurile prevăzute de lege și/sau statut;
q) asigură respectarea procedurilor financiare şi a celor de evidenţă contabilă ale Asociaţiei;
r) urmărește pe cale judiciară Directorul executiv și alt personal executiv pentru prejudiciile cauzate asociației;
s) asigură întocmirea și prezentarea către Unitatea de Monitorizare şi Supraveghere, în termen de 120 de zile de la încheierea exerciţiului financiar, a dării de seamă anuale privind activitatea Asociației, însoțită de copia rapoartelor financiare respective.
t) exercită alte competenţe stabilite de Adunarea generală ori stipulate de statut.
(3) Activitatea Consiliului de administrare şi atribuţiile acesteia sunt stabilite printr-un regulament aprobat de Adunarea generală.
Articolul 19. Componenţa Consiliului de administrare
(1) Membrii Consiliului de administrare se aleg de Adunarea generală pe un mandat de până la 5 ani. Membrii Consiliului de administrare se aleg având la bază principiul de reprezentare proporțională a sectoarelor din aria de deservire.
(2) Consiliul de administrare este compus din __ persoane, toate fiind din rândul membrilor Asociaţiei, și are în componență sa un președinte, vicepreședinte și alți __membri. Consiliul de administrare are __ membri supleanți aleși de adunarea generală.
(3) Un membru al Consiliului de administrare nu poate deţine mai mult de 2 mandate succesive. După expirarea celui de-al doilea mandat, membrul Consiliului de administrare are dreptul să fie reales pentru al treilea mandat doar dacă între al doilea şi al treilea mandat a trecut cel puţin un an.
Articolul 20. Şedinţele Consiliului de administrare
(1) Consiliul de administrare se convoacă în ședințe ordinare o dată în lună sau mai des în şedinţe extraordinare. Ședințele se petrec cu prezența membrilor Consiliului de administrare. 
(2) Şedinţele Consiliului de administrare se convoacă de Preşedintele acestuia ori la cererea a cel puţin o treime din membrii săi. 
(3) Ordinea de zi şi materialele respective se aduc la cunoştinţa membrilor Consiliului de administrare cel târziu cu 3 zile lucrătoare înainte de ziua şedinţei ordinare și cu 24 de ore înainte celei extraordinare. Obligația de a întocmi ordinea de zi şi materialele pentru ședința Consiliului de administrare revine persoanelor la inițiativa cărora este convocată ședința. 
(4) La întocmirea ordinii de zi a ședințelor ordinare se va ține cont despre obligativitatea examinării chestiunilor cu privire la:
1) nivelul de executare a planului de lucru lunar aprobat, precum și a altor sarcini puse în seama organului executiv în cadrul ședințelor anterioare a Consiliului de administrare;
2) nivelul de executare a planului financiar lunar aprobat, precum și de colectare a cotizațiilor de membru al asociației;
3) aprobarea planului de lucru și planului financiar pentru luna viitoare;
4) alte activități curente;
5) stabilirea datei următoarei ședințe ordinare.
(5) Şedinţa Consiliului de administrare se consideră deliberativă dacă la ea participă două treimi (2/3) din membrii acestuia. 
(6) Ședința Consiliului de administrare se petrece de regulă la sediul Asociației și este prezidată de Președintele Consiliului de administrare. În cazul lipsei din motive obiective a Președintelui și Vicepreședintelui Consiliului de administrare, ședința este prezidată de un alt membru al Consiliului de administrare  desemnat din rîndul membrilor prezenți la ședință.
(7) La şedinţele Consiliului de administrare fiecare membru deţine un vot. Transmiterea votului de către un membru al Consiliului de administrare altui membru sau altei persoane nu se admite.
(8) Deciziile Consiliului de administrare se adoptată prin consens, prin vot deschis, iar dacă nu se ajunge la un consens - prin votul majorităţii simple a celor prezenţi. În caz de paritate de voturi, votul Preşedintelui Consiliului de administrare este decisiv.
(9) Fiecare membru al Consiliului de administrare va acţiona în interesele Asociaţiei şi va declara orice interes personal financiar sau de altă natură pentru orice activitate supusă discuţiei la ședințele Consiliului de administrare, fără a mai lua parte ulterior la discuţii și la vot în chestiunea respectivă. 
(10) Abţinerea membrului Consiliului de administrare de la vot în luarea unei decizii trebuie să fie argumentată şi consemnată în procesul-verbal al şedinţei. 
(11) La ședințele Consiliului de administrare pot participa Directorul executiv, Contabilul-șef și alți invitați a căror participare este necesara în funcţie de natura problemelor aflate pe ordinea de zi a şedinţei, fără a avea drept de vot.
(12) Şedinţa Consiliului de administrare se consemnează în proces-verbal. Procesul-verbal al şedinţei Consiliului de administrare se întocmeşte în termen de 3 zile de la data ţinerii şedinţei, în două exemplare, care sunt semnate de Președintele și Secretarul Consiliului de administrare.
(13) Procesul-verbal al şedinţei se întocmeşte de către Secretarul Consiliului de administrare sau, în caz de lipsă a acestuia din motive obiective, de către persoana însărcinată cu redactarea acestuia.
(14) [bookmark: OLE_LINK1][bookmark: OLE_LINK2][bookmark: OLE_LINK3]Procesele-verbale ale ședințelor Consiliului de administrare se înscriu în Registrul proceselor-verbale ale Adunării generale şi ale Consiliului de administrare și se păstrează la sediul Asociației.
Articolul 21. Preşedintele, Vicepreședintele și Secretarul Consiliului de administrare
(1) Preşedintele și Vicepreședintele Consiliului de administrare se alege de către membrii din rândul lor pe întreaga perioadă a mandatului lor. Preşedintele Consiliului de administrare este în acelaşi timp şi Preşedintele Asociaţiei. 
(2) Preşedintele Consiliului de administrare are următoarele atribuții:
a) elaborează ordinea de zi, convoacă şi prezidează şedinţele Consiliului de administrare;
b) prezidează şedinţele Adunării generale;
c) organizează întocmirea și semnarea proceselor-verbale ale Adunărilor Generale şi ale şedinţelor Consiliului de administrare;
d) reprezintă asociația în raporturile cu organele statului, cu terţii şi instanţele de judecată;
e) eliberează altor persoane procuri pentru săvârşirea unor anumite acte juridice în numele Asociației, în conformitate cu deciziile Consiliului de administrare;
f) semnează din numele Asociație corespondenţa cu autorităţile publice, cu alte organizaţii, întreprinderi şi instituţii;
g) monitorizează organizarea ţinerii lucrărilor de secretariat, evidenței contabile şi statistice, conform ordinii stabilite de lege;
h) semnează contractele încheiate de Asociație, inclusiv contractele individuale de muncă cu Directorul executiv și Contabilul-șef al Asociației;
i) coordonează procesul de oferire a informaţiei necesare autorităţilor publice împuternicite şi de prezentare a rapoartelor stabilite de lege către acestea;
j) în lipsa Directorului executiv conduce și coordonează lucrul curent al organului executiv, dacă decizia Consiliului de administrare nu stabilește altfel.
(3) Vicepreşedintele exercită atribuţiile Preşedintelui în cazul în care ultimul lipsește ori nu le poate exercita din motive obiective.
(4) Secretarul Consiliului de administrare se alege de către membrii Consiliului de administrare din rândul lor. Secretarul Consiliului de administrare are următoarele atribuţii:
a) asigură, la cererea Președintelui Asociației, informarea membrilor Consiliului de administrare de administrare și a invitaților despre convocarea ședinței;
b) întocmește, tehnoredactează și semnează procesul-verbal al ședinței Consiliului de administrare;
c) aduce la cunoştinţa organului executiv şi părţilor interesate deciziile adoptate de către Consiliul de administrare;
d) [bookmark: OLE_LINK4][bookmark: OLE_LINK5][bookmark: OLE_LINK6]răspunde de ținerea și arhivarea: Registrului proceselor-verbale ale Adunării generale şi ale Consiliului de administrare de administrare, procesele-verbale ale Adunării generale şi ale Consiliului de administrare şi alte documente specifice.
(5) Responsabilităţile secretarului Consiliului de administrare pot fi preluate, în absența acestuia, de către unul dintre membrii Consiliului de administraţie prin decizia adoptată cu majoritate simplă a membrilor prezenți.
Articolul 22. Comisia de Cenzori
(1) Comisia de Cenzori este organul de supraveghere al activităţii financiar-economice a Asociaţiei.
(2) Comisia de cenzori este formată din 3 membri, inclusiv membri supleanţi, aleşi, in corpore, de adunarea generală din rândul membrilor Asociaţiei, prin vot direct, pe un termen de cel mult 3 ani. Comisia de cenzori are __ membri supleanți aleși de adunarea generală.  
(3) Membrii Comisiei de cenzori îşi aleg unul din membrii lor în calitate de preşedinte al Comisiei.
(4) Calitatea de membru al Comisiei de cenzor este incompatibilă cu altă funcţie eligibilă în cadrul Asociaţiei.
(5) Comisia de cenzori este responsabilă de organizarea şi efectuarea cel puţin o dată pe an a auditului activităţii financiar-economice a Asociaţiei. Raportul cu privire la rezultatele auditului anual al activităţii financiar-economice se prezintă în cadrul Adunării generale. 
(6) Alte aspecte privind activitatea Comisiei de cenzori şi atribuţiile acesteia sânt stabilite printr-un regulament aprobat de Adunarea generală.
Articolul 23. Comisia de soluţionare a litigiilor
(1) Adunarea generală poate institui o Comisie de soluţionare a litigiilor abilitată cu dreptul rezolva litigiile dintre membrii Asociaţiei în problemele ce ţin de respectarea statutului, regulamentului intern, precum şi de modul de utilizare şi distribuire a apei între membrii Asociaţiei.
(2) Comisia de soluţionare a litigiilor va fi formată din cinci membri aleşi de către Adunarea Generală din rândul membrilor Asociaţiei pentru o perioadă de patru ani.
(3) Activitatea Comisiei de soluţionare a litigiilor şi atribuţiile acesteia sânt stabilite printr-un regulament aprobat de Adunarea generală. Membrii Comisiei de soluţionare a litigiilor aleg preşedintele din rândul lor.
(4) Calitatea de membru al Comisiei de soluţionare a litigiilor este incompatibilă cu altă funcţie eligibilă în cadrul Asociaţiei.
Articolul 24. Prevederi comune cu privire la persoanele cu funcţii eligibile
(1) Membrii Consiliului de administrare, ai Comisiei de cenzori şi ai Comisiei de soluţionare a litigiilor nu sânt angajaţi ai Asociaţiei şi nu primesc salariu, dar au dreptul la rambursarea unor cheltuieli rezonabile ce rezultă din realizarea funcţiilor lor şi pot, în funcţie de bugetul Asociaţiei, să primească o indemnizaţie nominală în modul stabilit de Regulamentul lor de activitate, aprobat de Adunarea generală.
(2) Calitatea de membrul al Consiliului de administrare, Comisiei de cenzori şi a Comisiei de soluţionare a litigiilor se revocă de Adunarea generală în caz de:
a) executare necorespunzătoare a mandatului ori a obligațiilor de membru al Asociației;
b) lipsă repetată la ședințele planificate (2 absențe nemotivate consecutiv);
c) renunțare benevolă în scris ori incapacitate (imposibilitate) de a exercita în continuare mandatul (reorganizare/dizolvare, incapacitate îndelungată  de muncă, deces, recunoaşterea în modul stabilit a absenţei fără veste, declararea decesului, condamnare etc.);
(3) Prin derogare de la prevederile alin. (2), în cazul în care Adunarea Generală a ales membri de rezervă ai organelor elective ale Asociaţiei, membrul care lipsește nemotivat la cel puţin două şedinţe consecutive, convocate în modul stabilit, îşi pierde calitatea de membru a organului respectiv din oficiu. În acest caz, persoana va fi notificată de Președintele Asociației, iar funcţia vacantă va fi ocupată de membrul de rezervă ales, care are cele mai multe voturi acumulate la Adunarea generală. Dacă există paritate de voturi între persoanele de rezervă care pot ocupa locul vacant, prioritate va avea reprezentantul sectorului reprezentat de membrul exclus.
(4) În cazul vacanţei funcţiei de director, contabilul-şef al Asociaţiei exercită funcţiile organului executiv şi este salarizat în corespundere cu hotărârea adunării generale.
Articolul 25. Organul executiv al Asociaţiei
(1) Organul executiv al Asociaţiei este format din Director executiv, Contabil-şef şi alt personal de execuție angajat de Asociaţie.
(2) Relaţiile de muncă în cadrul Asociaţiei sunt reglementate de Codul Muncii al Republicii Moldova, Legea 171/2010, alte acte legislative şi normative în domeniu.
(3) Un angajat al Asociaţiei nu poate fi în acelaşi timp şi reprezentant de sector sau persoană cu funcţie eligibilă în cadrul acesteia.
Articolul 26. Directorul executiv
(1) Directorul executiv este numit în funcţie pe bază de concurs de către Consiliul de administrare şi trebuie să aibă calificările necesare în domeniul irigaţiilor şi/sau în cel agricol. Directorul executiv nu poate fi membru al Asociaţiei.
(2) Directorul executiv se subordonează și este responsabil în faţa Consiliului de Administrare pentru performanţele organului executiv al Asociaţiei în domeniul atribuit. 
(3) Atribuţiile Directorului executiv sunt:
a) conducerea directă şi efectivă a activităţii Asociaţiei, în limitele prevăzute de legislaţie şi în conformitate cu obiectivele generale stabilite de adunarea generală în documentul de constituire a Asociaţiei, precum şi cu cele stabilite în contractul de angajare;
b) reprezentarea generală a Asociaţiei în raporturile juridice în care aceasta este sau urmează să fie parte, în limita mandatului delegat de către Consiliul de administrare;
c) implementarea hotărârilor adoptate de adunarea generală şi a deciziilor Consiliului de administrare;
d) organizarea internă (funcţională) a Asociaţiei, ţinând cont de prevederile legale ale documentului de constituire a Asociaţiei, de reglementările interne, de organigrama şi statul de personal, precum şi de deciziile Consiliului de administrare;
e) organizarea exploatării şi a întreţinerii operaţionale şi tehnice a sistemului de irigare în conformitate cu prevederile contractului de transmitere în folosinţă gratuită (comodat), cu normele de securitate şi sănătate în muncă, precum şi cu alte cerinţe şi norme tehnice;
f) conducerea şi coordonarea compartimentelor funcţionale ale Asociaţiei în conformitate cu reglementările interne şi cu obiectivele generale stabilite în documentul de constituire a Asociaţiei;
g) gestionarea bunurilor şi fondurilor de rezervă ale Asociaţiei în limitele legii, ale documentului de constituire, ale hotărârilor adunării generale sau ale deciziilor Consiliului de administrare;
h) pregătirea contractelor pentru aprobare de către Consiliul de administrare, în conformitate cu bugetul şi planul de activitate ale Asociaţiei, precum şi semnarea (încheierea) contractelor delegate de către Consiliul de administrare;
i) semnarea (încheierea) contractelor de livrare a apei pentru irigare, de prestare a serviciilor cu echipamentele Asociaţiei şi a altor contracte, în conformitate cu tarifele (preţurile) fixate de adunarea generală şi de planurile de activitate ale Asociaţiei;
j) documentarea corespunzătoare a faptelor economice în cadrul Asociaţiei, inclusiv a procesului de livrare a apei pentru irigare, precum şi prezentarea neîntârziată a documentelor şi a altor acte primare contabilului-şef pentru ţinerea evidenţei contabile;
k) pregătirea şi prezentarea Consiliului de administrare a proiectelor planurilor de activitate, a bugetelor, a rapoartelor anuale şi a altor documente aferente activităţii Asociaţiei ori solicitate de acesta;
l) tranzacţionarea, negocierea cu terţii privind bunurile sau drepturile Asociaţiei, în limitele stabilite de către Consiliul de administrare;
m) reprezentarea Asociaţiei în faţa instituţiilor financiare, deschiderea conturilor bancare şi efectuarea decontărilor, cu drept la prima semnătură;
n) colectarea deplină şi în termen a cotizaţiilor de membru şi a altor plăţi obligatorii în folosul Asociaţiei, în conformitate cu prevederile documentului de constituire, ale hotărârilor adunării generale şi ale deciziilor Consiliului de administrare;
o) angajarea, promovarea şi concedierea personalului cu funcţie de execuţie (cu excepţia contabilului-şef), precum şi exercitarea acţiunilor disciplinare în raport cu personalul, în conformitate cu legislaţia muncii;
p) stabilirea atribuţiilor de serviciu ale personalului cu funcţie de execuţie, precum şi verificarea şi controlul modului de îndeplinire de către personal a atribuţiilor (sarcinilor) de serviciu, inclusiv ţinerea registrelor la staţiile de pompare şi executarea operaţiunilor de exploatare şi întreţinere a sistemelor de irigare;
q) colectarea, introducerea şi actualizarea permanentă a datelor din registrele financiare şi de evidenţă contabilă prevăzute la art.34 lit.a)–c), f), g) şi k), ţinute în formă electronică, inclusiv:
· la începutul fiecărui an, dar nu mai târziu de 15 februarie, a datelor privind aria de deservire a sistemului de irigare, perfectarea şi modificarea hotarelor în planul cadastral;
· anual, până la data de 30 aprilie, iar ulterior la necesitate, dar nu mai rar de o dată în trimestru, a datelor din fişele deţinătorilor de terenuri agricole din aria de deservire a sistemelor de irigare privind suprafaţa deţinută, numerele cadastrale ale acestor terenuri, calitatea de membru al Asociaţiei şi alte informaţii prevăzute de fişele utilizatorilor;
· zilnic, a datelor privind volumul de apă livrat de Asociaţie către utilizatori, suprafeţele irigate, precum şi numărul de irigaţii efectuate;
· zilnic, a evidenţei balanţei dintre apă captată din sursa de apă şi apa livrată către utilizatori, pe suport de hârtie;
· la necesitate, dar nu mai târziu de sfârşitul zilei respective, a datelor privind inspecţiile, examinările şi intervenţiile efectuate la sistemul de irigare, în conformitate cu anexele la contractul de transmitere în folosinţă gratuită (comodat) a sistemului de irigare, pe suport de hârtie;
r) elaborarea planului de irigare anual şi lunar care trebuie să includă suprafeţele planificate pentru irigare, culturile preconizate şi volumul de apă prevăzut de a fi livrat către utilizatori;
s) colaborarea cu membrii comisiei de cenzori şi ai comisiei de soluţionare a litigiilor din cadrul Asociaţiei;
t) efectuarea periodică a raportărilor prevăzute de legislaţie, inclusiv prezentarea, în modul stabilit, a situaţiilor financiare, a dărilor de seamă fiscale, a rapoartelor statistice, precum şi a altor rapoarte autorităţilor competente;
u) asigurarea pazei şi a protecţiei bunurilor Asociaţiei, precum şi prevenirea incendiilor;
v) întreprinderea măsurilor necesare pentru protecţia securităţii muncii şi a sănătăţii angajaţilor, inclusiv prin informarea, instruirea şi asigurarea lor cu mijloacele necesare;
w) exercitarea altor competenţe stabilite de adunarea generală sau de Consiliul de administrare.
(4) Alte atribuții ale Directorului executiv, precum și limitele acestora, sunt stabilite în contractul individual de muncă.
(5) Directorul executiv participă la şedinţele Consiliului de Administrare, dacă este invitat, dar nu are drept de vot.
Articolul 27. Contabilul-şef
(1) Contabilul-şef al Asociaţiei este numit în funcţie pe bază de concurs de către Consiliul de administrare. Contabilul-şef nu poate fi membru al Asociaţiei.
(2) Contabilul-șef se subordonează și este responsabil în faţa Consiliului de Administrare pentru performanţele organului executiv al Asociaţiei în domeniul atribuit. 
(3) Atribuţiile Contabilului-șef sunt:
a) organizarea şi asigurarea ţinerii continue a contabilităţii, precum și colectarea, introducerea și actualizarea permanentă a datelor din registrele de evidență prevăzute de art. 34, alin. (1), lit. e), h), i) și j) al prezentului Statut, ținute în mod electronic și pe suport de hîrtie,
b) asigurarea și/sau monitorizarea gestionării mijloacelor financiare ale Asociației conform destinaţiei în baza și în limitele bugetelor și planurilor aprobate de Adunarea generală și Consiliul de administrare;
c) pregătirea și prezentarea spre aprobarea Consiliului de administrare a proiectelor planurilor de activitate, bugetelor, rapoartelor anuale, altor documente aferente activității Asociației ori solicitate de Consiliul de administrare;
d) informarea (raportarea) amplă și regulată către Consiliului de administrare cu privire la rezultatele activității economico-financiare curente a Asociației; 
e) reprezentarea Asociației în fața instituțiilor financiare, deschiderea conturilor bancare și efectuarea decontărilor, în limitele fixate de către Consiliul de administrare; 
f) colectarea deplină și în termen a cotizațiilor de membru și altor plăți obligatorii în folosul Asociației, în conformitate cu prevederile statutului, deciziile Adunării generale și Consiliului de administrare;
g) întocmirea şi prezentarea organelor de stat competente a situațiilor financiare şi altor dări de seamă și rapoarte ale Asociației.
(4) Alte atribuții ale Contabilului-șef, precum și limitele acestora, sunt stabilite în contractul individual de muncă.
(5) Contabilul-șef participă la şedinţele Consiliului de Administrare, dacă este invitat, dar nu are drept de vot.
6. VENITURILE ASOCIAŢIEI ŞI FONDUL DE REZERVĂ
Articolul 28. Sursele de venit ale Asociaţiei
Sursele de venit ale Asociaţiei pot servi:
a) cotizaţiile de aderare şi cotizaţiile anuale de membru;
b) cotizațiile de aderare la Asociație;
c) plăţile pentru livrarea apei, achitate de membrii Asociaţiei;
d) plăţile pentru irigare, achitate de non-membri;
e) plăţile pentru desecare, achitate de membrii Asociaţiei şi non-membri;
f) plăţile impuse membrilor pentru utilizarea bunurilor deţinute de Asociaţie ori serviciile acordate cu acestea;
g) donaţiile şi/sau granturile;
h) subvenţiile disponibile;
i) dobânzile de întârziere pentru datoriile neachitate faţă de Asociaţie;
j) dobânzile la mijloacele financiare depuse de Asociaţie în conturi bancare;
k) mijloacele băneşti parvenite din sancţiunile pecuniare, aplicate de Asociaţie;
l) alte surse neinterzise de lege.
Articolul 29. Cotizaţia anuală de membru
(1) Asociaţia percepe o cotizaţie anuală de membru, calculată per hectar pentru a-şi acoperi costurile fixe ce ţin de activitatea sa (art. 31 alin. (2) al Legii 171/2010), aceasta fiind achitată de membrii săi până la începutul sezonului de irigare, dar nu mai târziu de sfârşitul lunii aprilie a fiecărui an, în proporţie de 100%.
(2) Cotizaţia anuală de membru se calculează în baza informațiilor declarate de membri asociației cu privire la terenurile deţinute în aria de deservire a sistemului. În cazul în care membrul nu va prezenta către data de 1 februarie informaţia despre terenurile deţinute în aria de deservire a sistemului, Asociaţia va calcula cotizaţia anuală, în baza informaţiei prezentate în anul anterior sau informaţiei actualizate de către Asociaţie.
(3) Membrul poate achita cotizaţia anuală în tranşe, însă acestea nu trebuie să depăşească termenul limită de achitare a cotizaţiei anuale.
(4) Membrul Asociației este obligat să achite cotizaţia anuală pentru întreaga suprafaţă deţinută în aria de deservire a sistemului. În cazul în care cotizaţia nu este achitată integral, Asociația suspendă livrarea apei către acel membru.
(5) În cazul în care un membru al Asociaţiei execută pentru aceasta diverse activităţi, valoarea activităţilor poate fi compensată cu valoarea cotizaţiei pe care trebuie să o plătească membrul.
Articolul 30. Plata pentru livrarea apei membrilor Asociației
(1) Asociaţia percepe de la membri plăți pentru apa livrată pentru irigaţii, în funcţie de volumul de apă utilizat.
(2) Plata pentru livrarea apei este calculată în baza costurilor de exploatare a sistemului şi de livrare a apei pentru irigaţii, inclusiv a costurilor de electricitate, achitate de Asociaţie în legătură cu livrarea apei, cu excepţia cazurilor prevăzute de lege. Asociația va determina anual mărimea tarifului mediu unic ori tarifelor diferențiate per metru cub aplicate în aria de deservire a sistemului, care se aprobă de către Adunarea Generală.
(3) Plata pentru livrarea apei se va efectua, de regulă, în avans - 100% din volumul de apă solicitat. Modul și temenele de achitare a plății pentru livrarea apei se fixează în contractele încheiate anual cu membrii Asociației.
(4) Plăţile pentru orice servicii suplimentare prestate de către Asociaţie membrilor săi se aprobă de către Adunarea generală și se fixează în contractele încheiate cu aceştia.
Articolul 31. Plata pentru desecare
(1) Asociaţia percepe de la deţinătorii terenurilor agricole din aria de deservire a sistemului de desecare, membri şi non-membri ai Asociaţiei, o plată pentru desecare în funcţie de volumul apei evacuate prin pompare şi de suprafaţa deţinută de fiecare deţinător în aria de deservire.
(2) Asociaţia fixează un tarif pentru un metru cub de apă pompat la desecarea terenurilor agricole din aria de deservire. Tariful pentru desecarea terenurilor agricole va fi unic pentru toţi deţinătorii terenurilor agricole din aria de deservire a Asociaţiei.
(3) Tariful pentru desecare este calculat în baza costurilor de menţinere şi exploatare a sistemului de desecare suportate de Asociaţie şi în funcţie de volumul apei evacuate prin pompare.
Articolul 32. Plata pentru livrarea apei către non-membrii Asociaţiei
(1) Asociaţia percepe plată volumetrică pentru irigaţii de la persoanele care dețin terenuri în limita ori adiacent ariei de deservire, dar nu sunt membre ale Asociaţiei. 
(2) Plata se va efectua doar în avans - 100% din volumul de apă solicitat, în baza contractului de prestări servicii. 
(3) Tariful aplicat non-membrilor se aprobă anual de Adunarea generală și poate fi poate fi de cel mult trei ori mai mare decât tariful mediu per metru cub achitat de membrii Asociaţiei. 
(4) Non-membrii nu plătesc cotizaţie anuală de membru.
Articolul 33. Fondul de rezervă
(1) Asociaţia va constitui și menține un fond de rezervă, în care se vărsă toate surplusurile de venituri faţă de cheltuieli. Vărsămintele în Fondul de rezervă se fac în mod obligatoriu anual - la sfârşitul fiecărui an financiar, ori mai des, în baza deciziei Consiliului de administrare. La stabilirea cuantumului vărsămintelor în Fondul de rezervă, Consiliului de administrare va ține cont de necesitățile de acoperire a costurilor de întreținere și exploatare a sistemului pe parcursul sezonului curent ori până la cel viitor de irigare. 
(2) Mijloacele Fondului de rezervă pot fi utilizate pentru plata reparaţiilor de urgenţă, a îmbunătăţirilor aduse SCI sau pentru acoperirea costurilor pe termen lung de înlocuire sau reabilitare a sistemului.
7. CONTABILITATEA  ŞI REGISTRELE ASOCIAŢIEI
Articolul 34. Cerinţe faţă de contabilitatea Asociaţiei
Asociaţia realizează evidenţa contabilă în conformitate cu legislaţia în domeniul contabilităţii.
Articolul 35. Registrele financiare şi de evidenţă contabilă
(1) Asociaţia ţine:
a) planul cadastral, care trebuie să indice aria de deservire a SCI;
b) registrul membrilor Asociaţiei, care include descrierea şi localizarea terenurilor tuturor membrilor, fiind actualizat o dată la trei luni, dacă este necesar;
c) registrul cantităţilor de apă primite (captate) de Asociaţie;
d) registrul cantităţilor de apă distribuite sau al numărului de irigaţii;
e) registrul plăţilor achitate şi al celor datorate;
f) registrul contractelor;
g) registrul inspecţiilor şi examinărilor efectuate la sistemul de irigare şi desecare;
h) registrul patrimoniului;
i) registrele de evidenţă contabilă;
j) inventarierea mijloacelor;
k) registrul proceselor-verbale ale Adunării generale şi ale Consiliului de administrare.
(2) Planul cadastral și registrele Asociației sunt ținute în mod electronic și/sau pe suport de hîrtie.
8. DISPOZIȚII FINALE
Articolul 36. Încetarea activităţii Asociaţiei
(1) Asociaţia îşi încetează activitatea prin reorganizare sau dizolvare, în conformitate cu prevederile Codului Civil al Republicii Moldova, Legii nr. 1100/2010 cu privire la asociațiile utilizatorilor de apă pentru irigații, Legii nr. 220/2007 privind înregistrarea de stat a persoanelor juridice şi a întreprinzătorilor individuali, precum și prezentul Statut. 
(2) Reorganizarea sau dizolvarea Asociației se face cu avizul Unității de Monitorizare şi Supraveghere, cadrul autorităţii administrative responsabile de problemele ce ţin de managementul irigaţiilor, responsabilă de monitorizare şi supravegherea SCI.
(3) Adunarea generală poate hotărî, cu votul membrilor care deţin în proprietate sau în folosinţă peste jumătate din suprafaţa teritoriului din aria de deservire a Asociaţiei, dizolvarea Asociaţiei dacă aceasta nu-şi mai îndeplineşte obiectivele sau dacă, din alte motive, existenţa Asociaţiei nu mai este necesară. 
(4) Activele şi mijloacele financiare rămase în urma dizolvării Asociaţiei nu pot fi distribuite între membrii Asociaţiei şi membrii organelor acesteia şi se transmit prin decizia Adunării generale unei asociaţii cu scopuri similare. Dacă, Adunarea generală n-a soluţionat soarta activelor şi mijloacelor financiare rămase în urma dizolvării, atunci, după executarea creanţelor creditorilor, acestea se transferă în același mod prin decizia organului care administrează procesul de dizolvare al Asociației.
(5) La reorganizarea sau dizolvarea Asociației chestiunile privind păstrarea ulterioară a documentelor ce fac parte din Fondul arhivistic de stat sânt soluţionate cu participarea reprezentanţilor Unitatea de Monitorizare şi Supraveghere și a Organului de stat pentru supravegherea şi administrarea Fondului Arhivistic.

Anexă 

